സുധാകരന്റെ ലക്ഷ്യം കോണ്ഗ്രസിനെ കേഡര് പാര്ട്ടിയാക്കല് അതിവേഗ അച്ചടക്ക നടപടിക്ക് പിന്നില് സംഘടനയില് വരാന് പോകുന്ന പൊളിച്ചെഴുത്തുകളുടെ സൂചന കെപിസിസി ലിസ്റ്റിലും നിറയുക ഗ്രൂപ്പിന് അപ്പുറമുള്ള അപ്രതീക്ഷിത പ്രഖ്യാപനങ്ങള് ഇനി ഹൈക്കമാണ്ട് പറയും കെപിസിസി നടപ്പാക്കും കാലം തിരുവനന്തപുരം: കോണ്ഗ്രസിനെ കേഡര് പാര്ട്ടിയാക്കുമെന്ന സൂചനകള് നല്കിയാണ് കെ സുധാകരന്റെ മുമ്ബോട്ട് പോക്കെന്ന് സൂചന. ഡിസിസി പ്രസിഡന്റ് പട്ടികയെച്ചൊല്ലി പാര്ട്ടിയെ പ്രതിസന്ധിയിലാക്കുംവിധം പരസ്യ പ്രതികരണം നടത്തുന്നവര്ക്കെതിരായ നടപടി ഇതിന്റെ ഭാഗമാണ്. അച്ചടക്ക ലംഘനം ഇനി അനുവദിക്കില്ല. തിരുവനന്തപുരം ഡിസിസി അധ്യക്ഷനായ പലോട് രവിക്കെതിരെ നടത്തിയ പരസ്യ പ്രസ്താവനകളെ തുടര്ന്ന് നെടുമങ്ങാട്ടെ സ്ഥാനാര്ത്ഥിയായിരുന്ന പ്രശാന്തിനെ ആദ്യം സസ്പെന്റ് ചെയ്തു. എന്നാല് എഐസിസി ജനറല് സെക്രട്ടറി കെസി വേണുഗോപാലിനെ വിമര്ശിച്ച് കത്തയച്ചതോടെ പ്രശാന്തിനെതിരായ നടപടി ഡിസ്മിസായി. മുതിര്ന്ന നേതാക്കളായ കെപി അനില്കുമാറും ശിവദാസ മേനോനും സസ്പെന്ഷനിലായി. പരസ്യ പ്രതികരണത്തിന് കേഡല് മോഡല് നടപടിയാണ് സുധാകരന് ഇതോടെ മുമ്ബോട്ട് വയ്ക്കുന്നത്. ഇപ്പോള് പാര്ട്ടിയില് നിന്നും അച്ചടക്ക നടപടി നേരിട്ടവര്ക്ക് ഭാവിയില് സ്ഥാനങ്ങള് നല്കാന് കോണ്ഗ്രസ് ഹൈക്കമാന്ഡ് തയാറായേക്കില്ല. ദേശീയ, സംസ്ഥാന തലങ്ങളിലെ പുനഃസംഘടനയ്ക്കു മാത്രമല്ല, കെപിസിസി, ഡിസിസി ഭാരവാഹി നിയമനത്തിനും ഇതു ബാധകമാകും. സുധാകരന്റെ നിര്ദ്ദേശ പ്രകാരം ഇത് നടപ്പാക്കാനാണ് ഹൈക്കമാണ്ട് തീരുമാനം. ആരു പ്രതികരിച്ചാലും അപ്പോള് നടപടി ഉറപ്പ്. അഭിപ്രായ സ്വാതന്ത്ര്യത്തിന്റെ പേരില് ഗ്രൂപ്പുകളി നടത്തുന്നവര്ക്കുള്ള താക്കീതാണ് നടപടികള്. പട്ടികയ്ക്കെതിരെ പ്രതികരിക്കുന്നവരുടെയും സമൂഹ മാധ്യമങ്ങളില് കുറിപ്പിടുന്നവരുടെയും പേരുകള് കൈമാറാന് കേരളത്തിന്റെ ചുമതലയുള്ള എഐസിസി ജനറല് സെക്രട്ടറി താരിഖ് അന്വര് കെപിസിസി പ്രസിഡന്റ് കെ. സുധാകരനോട് ആവശ്യപ്പെട്ടു. എല്ലാം ഹൈക്കമാണ്ട് തീരുമാനിക്കും. അത് കെപിസിസി നടപ്പാക്കും. അതിന് അപ്പുറമുള്ള അധികാര കേന്ദ്രങ്ങളെ കേരളത്തില് അനുവദിക്കേണ്ടതില്ലെന്നാണ് ഹൈക്കമാണ്ട് തിരുമാനം. സിപിഎമ്മിന്റെ സംഘടനാ കെട്ടുറപ്പിന് സമാനമായ രീതിയില് കോണ്ഗ്രസില് അടിമുടി അഴിച്ചു പണിയാണ് സുധാകരന് പദ്ധതി ഇടുന്നത്. അതിന് വേണ്ടിയാണ് ഈ കടുത്ത തീരുമാനം. കെപിസിസി ഭാരവാഹി പട്ടികയിലും കടുത്ത പ്രഖ്യാപനങ്ങളുണ്ടാകും. ഇതെല്ലാം കേഡര് പാര്ട്ടിയിലേക്കുള്ള കോണ്ഗ്രസിന്റെ യാത്രയുടെ തുടക്കമാകും. ആഴ്ചകള്ക്കുള്ളില് കെപിസിസി ഭാരവാഹികളിലും അന്തിമ തീരുമാനം എടുക്കും. ഒരു മാസത്തിനുള്ളില് തീരുമാനവും വരും. പട്ടികയുടെ പേരിലുയര്ന്ന പോരിനു വിരാമമിടുകയാണ് ഹൈക്കമാന്ഡിന്റെ ലക്ഷ്യം. പ്രശ്നങ്ങള് ഉടന് അവസാനിക്കുമെന്നും ആവശ്യമെങ്കില് നേതാക്കളുമായി താന് വീണ്ടും സംസാരിക്കുമെന്നും ഹൈക്കമാണ്ട് വിശദീകരിക്കുന്നുണ്ട്. പട്ടികയുമായി ബന്ധപ്പെട്ട ചര്ച്ച നടക്കുന്ന വേളയില് പരസ്യ പ്രതികരണം അനുവദനീയമാണെന്നു പാര്ട്ടി വൃത്തങ്ങള് പറഞ്ഞു. മികച്ചയാളുകളെ കണ്ടെത്താന് അത്തരം പ്രതികരണങ്ങള് ഒരുപരിധി വരെ സഹായിക്കും. എന്നാല്, കോണ്ഗ്രസ് പ്രസിഡന്റ് സോണിയ ഗാന്ധിയുടെ അംഗീകാരത്തോടെ പട്ടിക പുറത്തിറങ്ങിക്കഴിഞ്ഞാല് അതു മാനിക്കാന് എല്ലാവരും ബാധ്യസ്ഥരാണ്. പരാതിയുള്ളവര് നേതൃത്വത്തെ നേരിട്ട് അറിയിക്കുകയാണു വേണ്ടത്. എല്ലാ സംസ്ഥാനങ്ങളിലും കോണ്ഗ്രസിന്റെ പൊതുസമീപനം ഇതാണ്. കെ. ശിവദാസന് നായര്ക്കും കെ.പി. അനില്കുമാറിനുമെതിരെ കെപിസിസി സ്വീകരിച്ച നടപടിയില് തെറ്റില്ലെന്നാണു ഹൈക്കമാന്ഡിന്റെ നിലപാട്. താനുമായി നടത്തിയ ചര്ച്ചയുടെ വിവരങ്ങള് അടങ്ങിയ ഡയറി കെപിസിസി പ്രസിഡന്റ് കെ.സുധാകരന് പരസ്യമാക്കിയത് തെറ്റായ നടപടിയെന്ന് ഉമ്മന് ചാണ്ടി കുറ്റപ്പെടുത്തിയിരുന്നു. ഡല്ഹിയില്നിന്നു തിരിച്ചെത്തിയ സുധാകരന് മറുപടിക്കു മുതിര്ന്നില്ല. ഇതിന് പിന്നിലും ഹൈക്കമാണ്ട് ഇടപെടലാണ്. അതേസമയം, സുധാകരന് ഡയറി പ്രദര്ശിപ്പിച്ചതില് തെറ്റില്ലെന്നായിരുന്നു കെ. മുരളീധരന്റെ പ്രതികരണം. എന്നാല് സുധാകരന്റെ നടപടി ഉചിതമായില്ലെന്നാണു ഹൈക്കമാന്ഡിന്റെയും വിലയിരുത്തല്. പാര്ട്ടിക്കുള്ളിലെ ചര്ച്ചയുടെ വിശദാംശങ്ങള് പൊതുവേദിയില് പങ്കുവച്ചതു ശരിയായില്ലെന്ന് ഹൈക്കമാന്ഡ് വൃത്തങ്ങള് പറഞ്ഞു. Stories you may Like